<classify> Wajumbe wanaounda bodi hiyo ni Mwenyekiti wa muda ambaye pia ni Meya Mstaafu wa Manispaa hiyo, Yusuph Mwenda, mchezaji wa zamani wa klabu ya Simba, Mtemi Ramadhani, Mbunge wa Kinondoni, Iddi Azzan, Mkurugenzi Mkuu wa Makampuni ya TSN, Farough Baghozah na Diwani wa Hananasif, Tarimba Abbas.Mkurugenzi wa Manispaa ya Kinondoni, Mhandisi Mussa Nati aliwaambia waandishi wa habari Dar es Salaam juzi wakati wa uzinduzi wa bodi hiyo kuwa lengo kuu la kuunda bodi hiyo ni kuisimamia timu hiyo ili iweze kufikia malengo waliyojiwekea.Aliyataja malengo hayo kuwa ni pamoja na kuhakikisha inapanda daraja na kushiriki Ligi Kuu ya Vodacom, kuibua vipaji vya wachezaji katika Manispaa hiyo pamoja na kuwa sehemu ya kuwaibua wachezaji wa timu ya Taifa.Bodi hii ina jukumu la kuhakikisha klabu hii inatoka kwenye Daraja la Kwanza na kushiriki Ligi Kuu Tanzania Bara. Tunaamini tutaweza kufika huko kutokana na wajumbe tulionao ambao ni wazoefu katika sekta hii ya michezo.Alisema Mhandisi Nati. Kwa upande wake Mwenyekiti wa muda wa Bodi hiyo, Meya Mstaafu wa Manispaa ya Kinondoni, Yusuf Mwenda amewahakikishia wajumbe wa bodi hiyo kuwa atajitahidi kadiri ya uwezo wake kuhakikisha timu hiyo inakuwa ni mojawapo ya timu bora hapa nchini kwa kuisaidia kwa hali na mali kwa ushirikiano wa wajumbe wenzake na wananchi wa Kinondoni.Mwenda alisema kuwa hatopenda kuona timu hiyo inakufa kwa kuwa ni yeye kwa kushirikiana na madiwani wenzake katika Manispaa hiyo ndiye aliyekuja na wazo la kuwa na timu kwa lengo la kuwaweka pamoja wananchi wa Kinondoni ikiwa ni mojawapo ya mikakati ya Manispaa hiyo.Hata hivyo, aliwaasa wachezaji wa timu hiyo wajitoe kwa hali na mali kuisaidia klabu hiyo ifikie malengo hata kama na wao kama wajumbe wanajitoa kuisaidia klabu hiyo. Sisi tutajitoa kwa hali na mali kuisaidia klabu lakini na nyie pia hasa technical bench benchi la ufundi mjitoe zaidi.Alisema Mwenda. Klabu hiyo inaundwa na wachezaji mbalimbali wenye uzoefu kwenye soka wakiwemo waliowahi kucheza kwenye timu zinazoshiriki Ligi Kuu na zilizokuwa zikishiriki zikiwemo Azam FC, Lipuli, African Lyon, JKT Oljoro na nyinginezo.  <topic>: MICHEZO 